Frederikshavn White Hawks store scoop Zack Smith er ikke kommet til Nordjylland for at holde ferie, selv om han kan være væk fra den ene dag til den anden.

Den 24-årige forward optræder normalt for Ottawa Senators i Canada i verdens bedste ishockeyliga. Men på grund af en spillerstrejke i NHL, er canadieren i øjeblikket på kontrakt hos høgene. Så snart strejken ophører, vender Zack Smith tilbage til sit hjemland, men det får dog ikke stjernen til at slække på sine evner hos White Hawks. - De har gjort meget for at få mig hertil og har givet mig muligheden for at holde mig i gang, nu strejken derhjemme endnu ikke er løst. Derfor vil jeg selvfølgelig gerne vise dem, at jeg ikke tager tilliden for givet, siger Zack Smith. I sine første tre kampe for klubben har canadieren vist sit værd med et mål og to målgivende afleveringer. - Han er dybt professionel. Han viser vejen for de andre ved at give sig 100 procent, så man kan på ingen måde mærke på isen, at han skal tilbage til NHL på et tidspunkt, fortæller cheftræner Lars Ivarsson. - Jeg er vokset op med, at man giver sig fuldt ud, og det vil jeg også gøre her, slutter Zack Smith.